REGOLAMENT TAL-KUMMISSJONI (KE) Nru 311/2007
tad-19 ta' Marzu 2007
li jemenda r-Regolament tal-Kunsill (KEE) Nru 574/72 li jistabbilixxi l-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta' skemi dwar is-sigurtà soċjali għal persuni impjegati, persuni li jaħdmu għal rashom u l-familji tagħhom li jispustaw ruħhom fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 574/72 tal-21 ta' Marzu 1972 li jistabbilixxi l-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta' skemi dwar is-sigurtà soċjali għal persuni impjegati, persuni li jaħdmu għal rashom u l-familji tagħhom li jispustaw ruħhom fil-Komunità (1), u partikolarment l-Artikolu 122 tiegħu,
Billi:
(1)
Ċerti Stati Membri jew l-awtoritajiet kompetenti tagħhom talbu li l-Annessi tar-Regolament (KEE) Nru 574/72 jiġu emendati.
(2)
L-emendi proposti joħorġu minn deċiżjonijiet meħuda mill-Istati Membri kkonċernati jew mill-awtoritajiet kompetenti tagħhom li jinnominaw l-awtoritajiet responsabbli għall-implimentazzjoni tal-leġislazzjoni tas-sigurtà soċjali skond il-liġi tal-Komunità.
(3)
L-iskemi li għandhom jitqiesu waqt il-kalkolu ta' l-ispiża annwali medja tal-benefiċċji innatura, skond l-Artikolu 94 u l-Artikolu 95 tar-Regolament (KEE) Nru 574/72, huma elenkati fl-Anness 9 ta' dak ir-Regolament.
(4)
Inkisbet l-opinjoni unanima tal-Kummissjoni Amministrattiva dwar is-Sigurtà Soċjali għall-Ħaddiema Migranti,
ADOTTAT DAN IR-REGOLAMENT:
Artikolu 1
L-Annessi 1 sa 5 u l-Annessi 7, 9 u 10 tar-Regolament (KEE) Nru 574/72 huma emendati skond l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta' Marzu 2007.